**POLETNA ŠOLA BALKAN YOUTH FORUM**

Balkan Youth Forum je poletna šola, katere se bo udeležilo 24 mladih, starih med 16 in 18 let, iz Albanije, Bosne in Hercegovine, Bolgarije, Črne Gore, Grčije, Hrvaške, Kosova, Makedonije, Romunije, Slovenije, Srbije, in Turčije. Odvijal se bo v Bolgariji med 14. 7. in 21. 7. 2018.

Namen projekta je mlade navdušiti nad idejo kooperacije na Balkanu in jih približati drug drugemu ter obenem razbijati predsodke. Cilj, ki smo si ga organizatorji zastavili je, da bi do konca projekta vsak izmed udeležencev izoblikoval lastno mnenje o pomenu komunikacije in sodelovanja na Balkanu. Prav tako bo vsak izmed udeležencev izoblikoval lasten projekt, s katerim bi v svoji skupnosti predstavil pomen in pomembnost uravnoteženih odnosov s sosednjimi državami, tako ekonomsko kot tudi politično.

Udeleženci bodo imeli na voljo različne aktivnosti, ki se jih bodo lahko udeleževali tekom projekta. Te bodo ponujene tako ex cathedra – v obliki predavanj, kot tudi v obliki debat in diskusij. Namen teh aktivnosti je udeležencem pomagati pri oblikovanju jasnejše slike o bolj povezanem Balkanu in pridobivanju idej za njihove končne projekte.

**AKTIVNOSTI**

**LEKCIJE in DISKUSIJE**

Lekcije in diskusije se bodo koncentrirale na skupno zgodovino balkanskih držav in trenutne mednarodne odnose na tem območju. S tem bi vsak udeleženec pridobil več znanja o sosednjih državah in razumevanja o geopolitični situaciji na Balkanu.

**DEBATE in SIMULACIJE**

Udeleženci bodo sodelovali v debatah in simulacijah v katerih se bodo seznanili z oblastnimi organi in politično ustrojenostjo balkanskih držav. Skozi debate, v katerih bodo primorani zavzemati lastna stališča, bodo razvijali kritično mišljenje, pogajalske sposobnosti in hitro reševanje problemov. S simuliranjem različnih političnih situacij bodo spodbujeni h kreiranju različnih optimalnih rešitev.

**DELAVNICE**

Na koncu poletnega programa bodo udeleženci predstavili svoje projekte, s katerimi bodo v svojih skupnostih pripomogli h boljšemu razumevanju mednarodnih odnosov. Za potrebe implementacije in izvedbe takih projektov pa bodo za udeležence organizirane različne delavnice, ki se jih bodo le-ti imeli možnost udeležiti. Delavnice so zasnovane tako, da bodo udeležencem pomagale pri oblikovanju idej, razvijanju talentov in iskanju novih osebnostnih moči. Prav tako jih bodo naučile zasledovati zadane cilje in narediti razliko v lokalni skupnosti.

**LOKALNO/DRUŽBENO ANGAŽIRANJE**

Udeležencem bo omogočeno spoznavanje Bolgarije in njenih prebivalcev. Prav tako pa bodo imeli priložnost poslušati predavanja lokalnih politikov in državnih uslužbencev ter iz prve roke slišati o današnjih razmerah na Balkanu, o priložnostih, preprekah in izzivih, ki nam vsem stojijo na poti.

**PRIJAVA**

Na Balkan Youth Forum se lahko prijavijo vsi, ki izpolnjujejo naslednje pogoje:

* so stari med 16 in 18 let na začetku poletne šole,
* so stalni prebivalci ene izmed balkanskih držav,
* so sposobni potovati na zgoraj določene datume.

Prijavitveni obrazec in postopek prijave je objavljen na spletni strani [www.balkanyouthforum.com](http://www.balkanyouthforum.com); rok za oddajo prijave je 15. 4. 2018.

Za več informacij o poletni šoli obiščite našo spletno stran [www.balkanyouthforum.com](http://www.balkanyouthforum.com) ali pa nam pišite na info@balkanyouthforum.com.

Crystal Mele, Yana Voynova in Jan Strajnar
Organizatorji poletne šole Balkan Youth Forum